
REPUBLIKA HRVATSKA
TRGOVAČKI SUD U OSIJEKU
STALNA SLUŽBA U SLAVONSKOM BRODU
Trg pobjede 13
35000 Slavonski Brod                                                               Broj: St-5/2017-5

	U   I M E   R E P U B L I K E   H R V A T S K E	
R J E Š E N J E

	TRGOVAČKI SUD U OSIJEKU STALNA SLUŽBA U SLAVONSKOM BRODU, po stečajnom sucu Vesni Vukelić, u postupku povodom zahtjeva FINE za provedbu skraćenoga  stečajnog postupka  nad dužnikom UDRUGA ZA POTICANJE KREATIVNOSTI "Atanor" Zagreb, Branimirova 29, dana 19.siječnja 2017.

r i j e š i o     j e

	Odbija se kao neosnovan zahtjev FINE  Podružnica Zagreb za provedbu skraćenoga stečajnog postupka nad dužnikom UDRUGA ZA POTICANJE KREATIVNOSTI "Atanor" Zagreb, Branimirova 29, OIB 27594326232.	
	

Obrazloženje

	Financijska agencija RC Zagreb podnijela je sudu zahtjev za provedbu skraćenoga  stečajnoga postupka nad dužnikom UDRUGA ZA POTICANJE KREATIVNOSTI "Atanor" Zagreb, Branimirova 29 temeljem odredbe čl. 444 st. 1 Stečajnog zakona (NN br. 71/15, dalje SZ). 
	Obzirom da je u svom zahtjevu FINA objavila podatak da dužnik nema zaposlenih, i da uOčevidniku redoslijeda za plaćanje na dan 1.rujna 2015. ima evidentirane osnove za plaćanje  u neprekinutom razdoblju od 2259 dana u ukupnom iznosu 15.551,23 kn, a sud je utvrdio da nisu ispunjene pretpostavke za pokretanje drugog postupka , utvrđeno je da su bile ispunjenje pretpostavke za provedbu skraćenoga stečajnoga postupka pa je sud  objavio oglas na mrežnoj stanici e-Oglasna ploča sudova u skladu s odredbom čl. 430 SZ-a.
	Sukladno objavljenom oglasu u označenom roku osoba ovlaštena za zastupanje dužnika nije podnijela popis imovine i obveza dužnika, a niti je koji od vjerovnika predložio otvaranje stečajnog postupka pa je sud primjenom zakonske pretpostavke o dužnikovoj nesposobnosti za plaćanje i na temelju odredbe čl. 431 SZ-a, donio rješenje o otvaranju i zaključenju skraćenoga stečajnog postupka posl.br. St-1561/2016-4 od 7.rujna 2016.
	Povodom žalbe dužnika izjavljene protiv navedenog rješenja, II-stupanjski sud je rješenje ukinuo i vratio na ponovni postupak jer se obzirom na žalbene navode i priložene isprave uz žalbu nije  moglo sa sigurnošću utvrditi pravilnost zaključka ovog suda o postojanju svih zakonskih uvjeta za provedbu skraćenoga stečajnog postupka.




	Naime, dužnik je u svojoj žalbi osporavao postojanje stečajnog razloga jer poslovni račun više nije u blokadi obzirom da su sve evidentirane obveze bile  izmirene još u listopadu 2015., što je potvrdio prilaganjem potvrde FINE od 28.rujna 2016. i specifikacijom izvršenja osnove za plaćanje.
	Ispitujući postojanje uvjeta za podnošenje zahtjeva za provedbu skraćenoga stečajnog postupka, odnosno činjenicu je li dužnik u Očevidniku redoslijeda osnova za plaćanje  u vrijeme podnošenja zahtjeva imao evidentirane neizvršene osnove za plaćanje u neprekinutom razdoblju od 120 dana, odnosno je li nakon podnošenja zahtjeva račun deblokiran zbog podmirenja cjelokupnog duga, sud je po službenoj dužnosti od FINE zatražio dostavu Očevidnika o danima insolventnosti i ukupnom iznosu evidentiranog duga.
	Podnescima od 4. i 19. siječnja  2017. FINA je dostavila zatražene podatke iz kojih je jasno vidljivo da je dužnikov račun  u vrijeme podnošenja zahtjeva 28.10.2015.  bio blokiran u neprekinutom razdoblju više od 120 dana s evidentiranim neizmirenim obvezama u iznosu 15.551,23 kn, slijedom čega je sud utvrdio da su bile ispunjene pretpostavke za podnošenje zahtjeva. Međutim, iz istog Očevidnika FINE te specifikacije izvršenja osnove za plaćanje Ovrv-1714/04  također je razvidno da je dužnikov račun deblokiran slijedeći  dan nakon podnošenja zahtjeva, odnosno 29.10.2015. kada su izmirene sve obveze, te od tada na  računu dužnika više nema evidentiranog duga.
	Iz tih razloga bili su osnovani  žalbeni navodi dužnika jer su nakon podnošenja zahtjeva, otpale pretpostavke za provedbu skraćenoga stečajnog postupka propisane odredbom čl. 428 SZ-a zbog čega je valjalo odlučiti kao u izreci ovoga rješenja.

				U Slav.Brodu, 19.siječnja 2017.
                                                                                                    	STEČAJNI SUDAC:

                                                                                                     	   Vesna Vukelić 
							

NAPUTAK O PRAVNOJ LIJEKU:
Protiv ovog rješenja može se izjaviti žalba u roku od 8 dana
od dana dostave rješenja, a dostava se smatra obavljenom
istekom osmog dana od dana objave pismena na mrežnoj 
stanici e-Oglasna ploča suda.

Dostaviti putem mrežne stanice e-Oglasna ploča 
1. FINA – i putem pošte nakon pravomoćnosti
2. dužnik

